Feit of fiksie? – Boodskap vir Vandag
Posted on Januarie 17, 2020 Januarie 16, 2020 by adele lombaard
Wanneer ons sê ons glo in 'n "Christelike" kerk, beteken dit ook dat die inhoud van ons belydenis Christus die Verlosser is. Die belydenis van Petrus het dit reeds gesê: "U is die Christus, die Seun van die lewende God" (Matt 16:16). Dit is op hierdie belydenis dat Jesus sy kerk gebou het (16:18). Daarmee staan of val alles. Hierdie belydenis moet ons met al ons energie en entoesiasme in die wêreld laat hoor. Want dit is waar!
'n Teater en 'n kerk het langs mekaar gestaan. Die teater was aand na aand stampvol, die kerk elke Sondag feitlik leeg. Moedeloos het die predikant eendag aan die hoofakteur gevra: "Hoe kry julle dit reg? Julle bied aan wat fiksie is, wat nie waar is nie, en trek tog groot gehore. Maar ek verkondig wat waar is en nie fiksie nie – en kyk die paar mense wat opdaag." Die akteur het geantwoord: "Dit is baie eenvoudig. Ek verkondig my fiksie asof dit die waarheid is. Jy verkondig jou waarheid asof dit fiksie is."
Doen ons dit dalk ook onwetend? Om so onentoesiasties oor Christus te praat dat dit klink of ons die wonder van die verlossing self nie glo nie? Asof dit maar fiksie is?
Waarlik, as die waarheid van die evangelie, van die liefde van die lewende Seun van God, ons weer opgewonde kan maak, sal ons geleenthede begin soek om dit altyd en aan alle mense te verkondig. Omdat dit nie net leë woorde is nie, omdat dit nie fiksie is nie, maar "die krag van God tot redding van elkeen wat glo" (Rom 1:16).
Verkondig die waarheid oor Christus met entoesiasme, want dit is nie fiksie nie.
Here, help my om met entoesiasme en oortuiging te verkondig dat U die Christus, die Seun van die lewende God, is. Amen.